Elif Shafak

Elif Shafak (født 1971 i Strasbourg, Frankrike) er en tyrkisk forfatter.  

Hennes far var filosof og moren diplomat. Da foreldrene ble skilt ble hun boende hos moren og bestemoren. Som tenåring bodde hun i Madrid og Amman før familien reiste tilbake til Tyrkia. Shafak, som har doktorgrad i statsvitenskap, har også bodd i Boston, Michigan, Arizona, Istanbul og London. 

I dag er hun journalist for avisen Haberturk, en av de største avisene i Tyrkia. Hun har også skrevet for flere store aviser som The New York Times, Washington Times, The Wall Street Journal, The Economist og The Guardian. I tillegg er hun en mye benyttet foreleser. 

Hun bor med sin mann og deres to barn i både Istanbul og London. 24. mai 2017 deltok hun på Oslo Freedom Forum med foredraget «Turkey and the Loss of Democracy».

Forfatterskap 
Shafak har fram til 2012 gitt ut tolv bøker, hvorav åtte er romaner.  Hun er en politisk forfatter og er oversatt til mer enn 30 språk, blant annet norsk. Bøkene hennes handler om kvinner, minoriteter, innvandrere, subkulturer og ungdom. Hennes arbeid bygger på ulike kulturer og litterære tradisjoner, samt historie, filosofi, sufisme og kulturpolitikk. 

Hennes roman Bastarden fra Istanbul var den bestselgende boken i Tyrkia i 2006. Romanen, som forteller historien om en armensk og en tyrkisk familie gjennom øynene til kvinner, resulterte i et søksmål mot Shafak for å «fornærme det tyrkiske», men anklagene ble senere avvist. For hennes forfatterskap har hun mottatt Melvana-prisen, The Turkish Novel Award og blitt tildelt ærestittelen Chevalier of the Order of Arts and Letters.

Med unntak av noen av de første bøkene, som er skrevet på tyrkisk, skriver hun på engelsk.

Bibliografi 
 Three Daughters of Eve
 Arkitektens læregutt (på norsk i 2016, oversatt av Marius Middelthon)
 The Saint of Incipient Insanities
 The Flea Palace 
 The Gaze 
 Bastarden fra Istanbul (på norsk i 2008, oversatt av Bente Klinge)
 Kjærlighetens førti bud (på norsk i 2017, oversatt av Bente Klinge)
 Black Milk: On Writing, Motherhood, and the Harem Within
 Ære (på norsk i 2013, oversatt av Bente Klinge)

Referanser

Eksterne lenker 
 
 
 
  Aschehoug forlag: Elif Shafak

Tyrkiske forfattere
Tyrkiske journalister
Aktivister fra Asia
Menneskerettighetsaktivister
Personer fra Ankara
Personer fra Amman
Personer fra Madrid
Personer fra Strasbourg